Matečná, Gabriela, podpredsedníčka vlády a ministerka pôdohospodárstva a rozvoja vidieka SR (2018-05-23):
Ešte raz ďakujem veľmi pekne za možnosť záverečného slova v tomto, k tomuto zákonu. Ja musím povedať otvorene, že zákon sme pripravovali nie sami, tak ako je už zvyklosťou dva roky na ministerstve pôdohospodárstva a rozvoja vidieka. Všetky zákony, ktoré pripravujeme, pripravujeme jednak s našimi odbornými sekciami, jednak s našimi inštitúciami, ktoré patria do nášho rezortu, jednak so všetkými samosprávami, jednak s občianskymi združeniami, ktoré boli prítomné pri kreovaní tohto zákona, a musím povedať aj napriek tomu, že boli prítomní, tak v medzirezortnom pripomienkovom konaní bolo veľmi veľa, veľmi veľa otvorených otázok a my sme každé jedno rozporové konanie s tými, ktorí mali zásadné pripomienky, sme to prerokovali a snažili sme sa naozaj uplatniť v zákone to, čo by bolo všeobecne prístupné. Ale nájsť konsenzus, tak ako ste to vy hovorili, to je to umenie a to je to čaro, ktoré tu máme. Možnože ma tak mrzí tak troška, pani Zemanová dosť obšírne hovorila a ja budem možnože reagovať na niektoré jej pripomienky. Dostala taktiež pozvanie na rozporové konania a neprišli ste. Takže inokedy kľudne, kedykoľvek, my sme veľmi otvorené ministerstvo opozičným, koaličným partnerom práve preto, aby naozaj zákony boli všeobecne platné a prijateľné pre, pre všetkých ľudí, ktorí, ktorým chceme týmto zákonom vyjsť v ústrety. Taká moja poznámka, postupne pôjdem, nemám už veľa času. Do 19.00 hod. však sa rokuje? K tomu čipovaniu psov, samozrejme, to, že vypadla, že nie je potrebné zaznamenať matku čipovaných psov, áno, to je pravda. Po prvom čítaní, po prvom čítaní opäť bola búrlivá diskusia nielen na našom ministerstve, ale aj so súkromnými veterinárnymi lekármi, ktorí nás upozornili, že dnes, v dnešnej situácii je väčšina matiek neznáma. Určite by to vyvolalo problém pri registrácii už dnešných zvierat, ale neznamená to, že nebudeme vedieť dohľadávať. Samozrejme, to dohľadávanie bude možné, súkromný veterinárny lekár, ak bude chcieť zaznačiť čip matky, tak ho zaznačí, len sme to tam nedali ako povinnosť, lebo nevedel by to dohľadať. To bola ich pripomienka, ktorú chceli. Potom ste vy tu mali pripomienku, že zviera, že nie je riešené, aby zviera netrpelo. No je to riešené v § 13, kde veterinár vykoná úkon, ak ide o zdravie zvieraťa. Rozšírený okruh osôb, ktorý ste spomínali, že by mal byť a že by mohol byť spojený s Centrálnym registrom spoločenských zvierat. Pracujeme na tom, aby naozaj medzi obcami a Centrálnym registrom spoločenských zvierat bolo cez web rozhranie, dnes je to veľmi jednoduchá vec. Ak ten centrálny register a bude sa napĺňať, bude cez úplne jednoduché web rozhranie mať možnosť k nemu pristúpiť každá jedna obec, ktorá je na Slovensku, na tomto intenzívne pracujeme. Nie je dôvod, aby nemali k nemu prístup daňové úrady, nie je dôvod, aby mali k tomu prístup policajné zložky, vôbec tu naozaj dnes technicky je riešiteľné a ja z tohto miesta hovorím, že vieme tento prístup zabezpečiť, akurát musíme dávať pozor, keďže tam budú zaznamenaní aj vlastníci, aby nedochádzalo k úniku osobných údajov, a to je dôvod, prečo sme v tomto zatiaľ takí opatrní, a pričom musíme možnože nejako vykonávacou vyhláškou obmedziť niektoré, zverejňovanie niektorých údajov. Začipovanie pred zmenou vlastníka máme a je to v zákone, hovorili ste, že to nie je, myslím, že, neviem, či pani Zemanová, alebo pán Simon to hovoril, a neskôr až do tých 12 týždňoch, ale akonáhle dôjde k zmene vlastníka, je povinnosť byť začipovaný. Čiže ak to zvieratko bude alebo psík bude mladší ako 12 týždňov a dôjde k zmene vlastníka, tak tá povinnosť tam je a vyplýva to zo zákona. Potom opäť ste tu spomínali, že neriešime, že niektoré tie zvieratá sa jedia. No v § 22 primerané usmrtenie je možné len pre hospodárske zvieratá, prosím pekne, inak sa to považuje za týranie zvierat a, samozrejme, čo je zakázané, a rieši to potom zákonník trestnoprávny. Takže máme to tam riešené, len to treba vedieť dobre prečítať. Takisto nie je pravda, že registrovať môže hocikto, tak ako ste vy povedali, ak príde registrovať zvieratko ku veterinárnemu lekárovi, musí sa preukázať preukazom totožnosti, čiže nie hocikto, nie hocijaký sused. Predsa preukaz totožnosti pozrie si veterinárny lekár a snáď má toľko súdnosti, že vie porovnať fotografiu s reálne iným človekom, ktorý k nemu príde. Možnosť kastrácie, tá možnosť kastrácie je aj dnes, ale nariadiť to, to nemôžeme. Vlastník má povinnosť zabezpečiť opatrenia a neplánovaného rozmnožovania, takže za toto, ak toto nezabezpečí, sú aj sankcie. Ak sme hovorili, a tam, ak hovoríte, že to bude problém a je problém v rómskych osadách, my sme intenzívne rokovali aj so splnomocnencom pre, splnomocnencom vlády pre rómske komunity a tam my mu vieme so Štátnou veterinárnou a potravinovou správou, mu dať veľkú súčinnosť. Veľký vstup mal pán Fecko s nebezpečnými živočíchmi a zvieratami. Naozaj už niekoľkokrát mu vysvetľujeme, že táto problematika rieši, túto problematika rieši vyhláška č. 143/2012 Z. z. o chove nebezpečných živočíchov, a ak chce niekto takéto, takéhoto živočícha chovať, musí požiadať o schválenie, samozrejme, Štátnu veterinárnu a potravinovú správu. A taktiež obec môže svojím všeobecne záväzným nariadením ustanoviť podrobnosti chovu zvierať vrátane týchto nebezpečných živočíchov. My máme na pláne rozšíriť pôsobnosť tejto vyhlášky a predložíme to v čo najkratšej dobe. Nerozumiem tomu, prečo pán Fecko je taký tvrdohlavý a stále to tu číta skoro trištvrte hodiny, celý tento návrh, keď niekoľkokrát som ho odkázala, že, niekoľkokrát, že, že máme naozaj vyhlášku, ktorá to rieši. Pán Poliačik, živnosti, a prečo, prečo bol vrátený možnože od pána prezidenta. Tie živnosti, ja si spomínam, dlho mi to vŕtalo v hlave, že preto je to tak, pretože tam sme my to odôvodňovali tým, že niektorí policajti, niektorí štátni zamestnanci, colníci, hasiči majú svojich psov a psovodov vo výkone práce a tam by to bol konflikt záujmov. Čiže nemôžme nútiť, aby všetci, ktorí chovajú psov, mali, mali, mali živnosť. Riešilo by sa to možno potom cez nejakú výnimku, ale nechceme výnimky v zákonoch, tak práve preto, práve preto sme tam nedali. Rekodifikačná komisia, no my, pravdaže, samozrejme, so zákonom sme boli na ministerstve spravodlivosti. Ministerstvo spravodlivosti v spolupráci s nami a s našimi odbornými útvarmi navrhli definíciu. Návrh vyšiel z našej spoločnej dielne, na ktorej sme sa uzhodli, a ak oni sami nepovedali, že to bude ešte rozpracované v jednotlivých článkoch Občianskeho zákonníka, nevedeli sme urobiť viac. Boli sme radi, že naozaj, naozaj takto sme k tomuto zákonu pristúpili a že ministerstvo spravodlivosti vôbec bolo ochotné aspoň týmito dvoma ustanoveniami definovať zviera ako živú, cítiacu bytosť a tu zároveň odpoviem v rozprave pani, pani poslankyni, že nespojili sme tieto dva zákony. Vôbec to nie je pravda, že sme ich spojili. V Občianskom zákonníku meníme len jedno ustanovenie. Systémové riešenie, to, čo povedal pán Poliačik, že veľmi ťažko vypátrame množiteľov. Na základe údajov, ktoré budú v centrálnom registri, budeme vedieť, však keď niekto príde čipovať psov, a má tu povinnosť čipovať psov, budeme vedieť to množstvo množených zvierat, takže už to bude samotná indikácia k tomu, aby veterinárny lekár možnože v sprievode policajta išiel k tomuto, k tomuto človeku a pozrel sa na to, že či, či tie zvieratá chová legálne, nelegálne, aké sú tam podmienky. Čiže na základe indícií, ktoré, ktoré tam budeme mať, tak naozaj dá sa vytypovať množiteľov, dajú sa vytypovať podozrivé objekty. A, samozrejme, v spolupráci s občianskymi združeniami, v spolupráci so zákonom možnože č. 9/2010 Z. z., ktorý aj dnes nám prichádza v sťažnostiach, petíciách a podaniach, vieme na tieto, na tieto miesta, na tieto miesta ísť. No a strašne nerada hovorím o ľuďoch, ktorí tu nie sú, a pán Simon sa mi už javí, že je taký veľký oportunista. Nerozumiem tomu, lebo každý jeden zákon, ktorý predkladám, povie, že je nesprávny a že je potrebné ho zhodiť zo stola. Každý jeden zákon. Nebudem hovoriť o tom, aké sme my mali a aké máme vzťahy s pánom Simonom Zsoltom, že som pre jeho firmy niekoľkokrát robila a že naozaj vážil si ma ako človeka, nerozumiem tomu. A naozaj bol niekoľko rokov ministrom, tak ako ste to spomínali vy, a časť a veľké množstvo zákonov z jeho dielne, ktoré mohli prejsť a mohol, mohol tých systémových zmien urobiť veľa, dôsledkom je možnože aj tá situácia, ktorá je na východe Slovenska. Nie je to Matečná, ktorá to spôsobila, ale budem zajtra o tom rozprávať. Ale keďže tu dnes nie je, tak sa vyjadrím len k tomu, k tomu, čo, čo tu povedal, aby to nebral ako nejaké osobné útoky. Ja naozaj osobné útoky nemám rada a nechcem, aby o mne hovorili, keď tam nie som, tak nebudem ani ja rozprávať, keď tu pán, pán poslanec nie je. Ozaj je to tak, ak babička chce chovať zvieratá, je tam odvolávka na zákon farmársky, ktorý hovorí o tom, že čo sa, čo znamená farma a kedy sa má farma registrovať. Len treba čítať aj poznámky pod čiarou. Na to tam sú tie odkazy. A pán Simon hádam predkladal niekoľko zákonov, tak by mal vedieť, že je potrebné aj tie poznámky pod čiarou, lebo práve tie nám dávajú no odkaz na tie zákony, o ktorých, o ktorých sa v jednotlivých statiach rozpráva. Jednu takú vec, ktorá, naozaj sa tu rozhorčoval, že budeme vystavovať zvieratá a že ten poctivý chovateľ, ktorý chodí a vystavuje a bude musieť si schvaľovať zvieratá – absolútne zle! My nenútime nikoho ani zákon nehovorí o tom, že budem si musieť tu dať schvaľovať zvieratá Štátnej veterinárnej a potravinovej správe. My tam ustanovujeme, že bude musieť ten, ktorý chce poriadať výstavu, dať to miesto schváliť, tak ako keď idete farmu, tak musíte si dať schváliť farmu, tak aj tu ten priestor a miesto musí Štátna veterinárna správa schváliť, aby to bolo bezpečné pre zvieratá, ktoré sa tam budú vystavovať, aby to bolo bezpečné pre ľudí, ktorí sa budú chodiť na tie zvieratá a výstavy pozerať. Čiže opäť mrzí ma to, lebo naozaj zavádza ľudí, snaží sa byť oportunistický a ja tomu vôbec, fakt vôbec, vôbec nerozumiem prečo. Ďalšia taká poznámka k trestnoprávnej zodpovednosti, tá sa, samozrejme, nemení. Ja ďakujem pánovi Poliačikovi, že presne to ozrejmil. My ale v § 22, kde je definícia týraných zvierat, rozširujeme okruh týraných v skutočnosti, ktoré budú, samozrejme, spadať pod trestnoprávnu zodpovednosť. Čiže to je to, po čom, po čom on volal, len opäť je potrebné čítať, čítať zákon poriadne. A snáď poslednú takú kontroverznú vec, ktorú sme tu už spomínali, vstup do obydlia, že budú mať výnimočné postavenie veterinárni lekári. No nebudú mať výnimočné postavenie takýmto vstupom do obydlia, pretože podobnú možnosť majú pracovníci inšpektorátu bezpečnosti a podobnú možnosť má aj Finančná správa. Samozrejme, ten, ktorý tam bude, pri ňom neostane policajt, ten mu bude robiť sprievod, aby mu umožnil jednotlivý, ja neviem, možnože ten, ktorého pôjdeme pozerať, že chová zvieratá v katastrofálnych podmienkach, aby mu robil sprievod. Takže nie je pravda, že policajt zostane pred dverami. Mrzí ma naozaj, že musím rozprávať o niektorých pripomienkach, ktoré pán Simon dal, ale každá jedna, o ktorej tu tak horlivo rozpráva, každá jedna je zákonom riešená a ako poslanec, ako minister vie, že je možné vždy sa prísť opýtať, je možné vždy prísť konzultovať a je možné vždy prísť aj na poslanecký prieskum. My sme inštitúcia, ktorá je tomu otvorená. Nedeje sa tak. Potom sa nečudujme, že tu máme takéto prestrelky, ja nechcem prestrelky, ale, bohužiaľ. Ďakujem veľmi pekne za podporu aj, samozrejme, všetky tieto, tieto diskusie nás posúvajú ďalej, a tak ako povedal pán Poliačik aj, aj možnože pani Vaľová, ktorá tu bola. Tých diskusií bolo niekoľko. Posnažíme sa uviesť zákon do praxe a tá prax, samozrejme, ukáže, či ten zákon je alebo nie aplikovateľný, v akej miere, a sme náchylní na to ešte aj počas tohto obdobia, ak prídeme na to, že je potrebné novelizovať, tak novelu možnože aj v spolupráci s vami predložíme. Ďakujem vám veľmi pekne za pozornosť aj za ďalšie hlasovanie, ktoré k tomuto bude. Ďakujem.